વાયબ્રન્ટ ગુજરાત-૨૦૧૭ અને રાજ્ય સરકારની અન્ય યોજનાઓને કારણે રાજ્ય ભારત અને વિશ્ર્વભરના રોકાણકારોનું ધ્યાન આકર્ષિત કર્યું છે, જેનાથી ઔદ્યોગિક એકમો અને નોકરીવાંચ્છુઓને એક પ્લેટફોર્મ પર લાવવામાં આવ્યા છે. ઉદ્યોગગૃહોને કૌશલ્યપ્રાપ્ત કર્મચારીઓ પૂરા પાડવાની સાથે સાથે ગુજરાત સરકારે લશ્કરી ભરતી મેળા દ્વારા સંરક્ષણ ક્ષેત્રે પણ રોજગારીની ઉપલબ્ધ તકો ઝડપવા યુવાનોને પ્રેર્યા છે. દેશની સુરક્ષા માટે યુવાનોને પ્રેરવા રાજ્ય સરકાર જિલ્લા અને ગ્રામ્ય સ્તરે લશ્કરી ભરતી મેળાનું અવારનવાર આયોજન કરે છે. રોજગારવાંચ્છુઓ રોજગાર દાતા બને તે માટે સ્વરોજગાર શિબિર, યુવાનોને લોન મેળવવામાં સહાયતા-માર્ગદર્શન, વિદેશોમાં શિક્ષણ અને રોજગાર શોધવા ઓવરસિઝ એમ્પલોયમેન્ટ એન્ડ કેરિયર ઇન્ફર્મેશન સેન્ટરની સ્થાપના વગેરે અનેકવિધ પગલાં રાજ્ય સરકારે લીધાં છે. ભારત સરકારના શ્રમ અને રોજગાર મંત્રાલય દ્વારા પ્રસિદ્ધ થયેલ અહેવાલ અનુસાર ગુજરાત રાજ્યની રોજગાર કચેરીઓ વર્ષ ૨૦૦૨થી રોજગારી પૂરી પાડવામાં સમગ્ર દેશમાં પ્રથમ ક્રમાંકે છે. એ જ રીતે લેબર બ્યૂરો દ્વારા પ્રસિદ્ધ થયેલ રિપોર્ટ અનુસાર ગુજરાતમાં બેરોજગારીનો દર સમગ્ર ભારતમાં સૌથી નીચો છે. ઉદ્યોગોની જરિયાત મુજબ કૌશલ્યલક્ષી માનવબળ ઉપલબ્ધિ માટે ઔદ્યોગિક ભરતી મેળાનો નવતર અભિગમ સૌપ્રથમ ગુજરાત રાજ્ય દ્વારા અમલમાં મૂકવામાં આવ્યો છે. વર્ષ - ૨૦૧૬માં અત્યાર સુધીના સૌથી વધુ ૧૩૦૭ ઔદ્યોગિક મેળા યોજવામાં આવ્યા હતા, જેમાં ૨,૩૪,૮૪૦ ઉમેદવારો પસંદગી પામ્યા છે.